ET Euroopa Liidu Teataja L 109/9

KOMISJONI OTSUS,

20. aprill 2006,

millega rakendusasutustele antakse üle Rumeenias ühinemiseelsel perioodil põllumajanduse ja maaelu arendamiseks ettenähtud ühinemiseelsete meetmete toetuse haldamine

(2006/298/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. juuni 1999. aasta määrust (EÜ) nr 1266/1999 kandidaatriikidele ühinemiseelse strateegia raames antava abi kooskõlastamise ja määruse (EMÜ) nr 3906/89 muutmise kohta, (1) eriti selle artikli 12 lõiget 2,

võttes arvesse nõukogu 21. juuni 1999. aasta määrust (EÜ) nr 1268/1999 ühenduse toetuse kohta ühinemiseelsetele meetmetele põllumajanduse ja maaelu arendamiseks Kesk- ja Ida-Euroopa kandidaatriikides ühinemiseelsel perioodil, (2) eriti selle artikli 4 lõikeid 5 ja 6,

ning arvestades järgmist:

(1) Rumeenia põllumajanduse ja maaelu arengu eriprogramm (edaspidi “Sapard”) kiideti heaks komisjoni 12. detsembri 2000. aasta otsusega K(2000) 3742 lõplik, viimati muudetud komisjoni 11. aprill 2006. aasta otsusega K(2006) 1194, vastavalt määruse (EÜ) nr 1268/1999 artikli 4 lõigetele 5 ja 6.

(2) Rumeenia valitsus ja komisjon kirjutasid Euroopa Ühenduse nimel tegutsedes 2. veebruaril 2001. aastal alla mitmeaastasele rahastamislepingule, millega sätestatakse Sapardi rakendamise tehniline, õiguslik ja halduslik raamistik, viimati muudetud 2004. aasta iga-aastase rahastamislepinguga, mis allkirjastati 12. mail 2005 ja mis lõplikult jõustus 3. novembril 2005.

(3) Rumeenia pädev asutus on määranud Sapardi ameti, õigusliku seisundiga avaliku-õigusliku asutuse põllumajandus-, metsa-, vee- ja keskkonnaministeeriumi valitsemisalas, teatavate Sapardi määratletud meetmete rakendamiseks. Rahandusministeeriumi riikliku fondi osakond on määratud Sapardi rakendamise finantsfunktsioonide täitjaks.

(4) Riiklike ja sektorite programmide/projektijuhtimise võimsuse, riigi rahanduse finantskontrollikorra ja ülesehituse juhtumite analüüsi alusel, nagu on ette nähtud määruse (EÜ) nr 1266/1999 artikli 12 lõikega 2, võttis komisjon vastu 31. juulil 2002. aasta otsuse 2002/638/EÜ (3) ja 5. detsembri 2003. aasta otsuse 2003/846/EÜ, (4) millega rakendusasutustele antakse üle Rumeenias ühinemiseelsel perioodi põllumajanduse ja maaelu arenguks ettenähtud ühinemiseelsete meetmete toetuse haldamine seoses teatavate Sapardis sätestatud meetmetega.

(5) Komisjon on vastavalt määruse (EÜ) nr 1266/1999 artikli 12 lõikele 2 teostanud täiendava analüüsi seoses järgmiste Sapardis ettenähtud meetmetega: 1.2 “Kvaliteedi-, veterinaar- ja fütosanitaarkontrolli struktuuri, toiduainete kvaliteedi ja tarbijakaitse parandamine”; 3.2 “Tootjate ühenduste moodustamine”; 3.3 “Keskkonna kaitsmiseks ja paikkonna säilitamiseks kavandatud põllumajanduslikud tootmismeetodi” ja 3.5 “Metsandus”. Komisjon leiab, et ka kõnealuste meetmete osas vastab Rumeenia komisjoni 7. juuni 2000. aasta määruse (EÜ) nr 2222/2000, millega sätestatakse rahastamiseeskirjad nõukogu määruse (EÜ) nr 1268/1999 (ühenduse toetuse kohta ühinemiseelsetele meetmetele põllumajanduse ja maaelu arendamiseks Kesk- ja Ida-Euroopa taotlejariikides ühinemiseelsel perioodil) kohaldamiseks (5) artiklite 4–6 ja lisa sätetele ning määruse (EÜ) nr 1266/1999 lisas esitatud miinimumtingimustele.

(6) Seepärast on asjakohane loobuda määruse (EÜ) nr 1266/1999 artikli 12 lõikes 1 osutatud eelneva heakskiidu nõudest ja anda meetmete 1.2, 3.2, 3.3 ja 3.5 puhul Sapardi ametile ja rahandusministeeriumi riiklikule fondile detsentraliseeritud alustel üle toetuste haldamine Rumeenias.

(7) Kuna siiski komisjoni teostatud kontrollid meetmete 1.2, 3.2, 3.3 ja 3.5 puhul põhinevad süsteemil, mille kõik olulised elemendid veel täiel määral ei tööta, on seepärast asjakohane anda Sapardi programmi juhtimine ajutiselt üle Sapardi ametile ja rahandusministeeriumi riiklikule fondile vastavalt määruse (EÜ) nr 2222/2000 artikli 3 lõikele 2.

(8) Sapardi haldamise täielikku üleandmist kavandatakse alles siis, kui on teostatud täiendavad kontrollid, et veenduda süsteemi rahuldavas toimimises, ja pärast seda, kui komisjoni võimalikud soovitused Sapardi ametile toetuste juhtimise üleandmise kohta põllumajandus-, metsa-, vee- ja keskkonnaministeeriumi ja rahandusministeeriumi riikliku fondi valitsemisalas on rakendatud.

(9) 6. oktoobril 2005 tegid Rumeenia ametiasutused ettepaneku meetmetega 1.2, 3.2 ja 3.5 seotud kulutuste abikõlblikkuse eeskirjade kohta vastavalt iga-aastase rahastamislepingu B osa artikli 4 lõikele 1. Komisjonilt oodatakse vastava otsuse langetamist. Meetme 3.3 puhul on kulutuste abikõlblikkuse eeskirjad ette nähtud Sapardis,

ON TEINUD JÄRGMISE OTSUSE:

Artikkel 1

Otsustatakse loobuda määruse (EÜ) nr 1266/1999 artikli 12 lõikega 1 ettenähtud komisjoni eelneva heakskiidu nõudest Rumeenia projektivalikul ja lepingute sõlmimisel meetmete 1.2, 3.2, 3.3 ja 3.5 puhul.

Artikkel 2

Sapardi programmi haldamine volitatakse ajutiselt järgmistele asutustele:

1. Sapardi amet Rumeenia põllumajanduse, metsanduse ja maaelu arengu ministeeriumi alluvuses, 43 Ştirbei Vodă, Sector 2, Bukarest, järgmiste meetmete rakendamiseks: 1.2 “Kvaliteedi-, veterinaar- ja fütosanitaarkontrolli struktuuri, toiduainete kvaliteedi ja tarbijakaitse parandamine”; 3.2 “Tootjate ühenduste moodustamine”; 3.3 “Keskkonna kaitsmiseks ja paikkonna säilitamiseks kavandatud põllumajanduslikud tootmismeetodi” ja 3.5 “Metsandus”, mis on määratletud komisjoni 12. detsembri 2000. aasta otsusega K(2000) 3742 (lõplik), viimati muudetud komisjoni 11. aprilli 2006. aasta otsusega K(2006) 1194 heakskiidetud põllumajanduse ja maaelu arendamise programmis.

2. Rahandusministeeriumi riiklik fond, 44 Mircea Vodă Bulevard, Bucharest, finantsfunktsioonide täitmiseks Rumeenia jaoks Sapardi programmi rakendamise raames meetmete 1.2, 3.2, 3.3 ja 3.5 puhul.

Artikkel 3

Käesoleva otsuse kohased kulutused vastavad ühendusepoolse kaasfinantseeringu saamise tingimustele üksnes siis, kui need on toetusesaajate poolt kantud pärast käesoleva otsuse kuupäeva või pärast sellise juriidilise dokumendi kuupäeva, mis muudab nad kõnealuses projektis toetusesaajateks, välja arvatud teostatavus- ja sellega seotud uuringud, mille puhul see kuupäev on 12. detsember 2000, tingimusel et Sapard ei ole summat välja maksnud enne käesoleva otsuse kuupäeva.

Artikkel 4

Ilma et see piiraks Sapardi raames üksikutele toetusesaajatele toetuste andmise otsuseid, kohaldatakse Rumeenia poolt 22. septembri 2005. aasta kirjaga nr 70832 esitatud ja komisjonis nr 29071 all registreeritud kulutuste abikõlblikkuse eeskirju.

Brüssel, 20. aprill 2006 Komisjoni nimel komisjoni liige Mariann FISCHER BOEL

(1) EÜT L 161, 26.6.1999, lk 68.

(2) EÜT L 161, 26.6.1999, lk 87. Määrust on viimati muudetud määrusega (EÜ) nr 2257/2004 (ELT L 389, 30.12.2004, lk 1).

(3) EÜT L 206, 3.8.2002, lk 31.

(4) ELT L 321, 6.12.2003, lk 62.

(5) EÜT L 253, 7.10.2000, lk 5, määrust on viimati muudetud määrusega (EÜ) nr 188/2003 (ELT L 27, 1.2.2003, lk 14).